
A geoelektromos módszerek alkalmazása hulladéklerakók HDPE fóliás szigetelésének ellenőrzésére

Kulcsszavak: Geofizika; HDPE fólia; Hulladéklerakó; Potenciálkülönbség mérés; Környezetvédelem
A jelen dolgozat előzményeként elkészített ― „A geoelektromos módszerek szerepe a környezetvédelmi feladatok megoldásában” című ― TMDK munkám a geofizikai környezetvédelemi problémák feltárásában és elhárításában betöltött helyét és szerepét elemezte. A lehetőségek igen széles spektrumú tárházából az erőtérgeofizikai módszerek közül a geoelektromos módszerekre és azok gyakorlati feladatok megoldásában betöltött szerepének bemutatására és vizsgálatára helyezte a hangsúlyt.
A korábbiakban kidolgozott elméleti felvetések eredményeihez e szerepkör fontosságának és jelentőségének gyakorlati alkalmazásokon keresztüli megvilágításával kívánok hozzájárulni. A geoelektromos módszerek hulladéklerakók HDPE fóliás szigetelésének ellenőrzésére való alkalmasságát a GEOELEKTRO Geofizikai, Környezetvédelmi Szolgáltató Kft. vizsgálat-sorozatába bekapcsolódva elkészített és a dolgozatban felvonultatott mérési eredményekkel, és sikeres megoldási alternatívával támasztom alá. A bemutatott mérés-sorozat jól szemlélteti a különböző fázisokban lévő depóniamedence ütemek viszonyait, eredményei szemléletesen tárják fel az egyes fázisok jellemzőit, legyen szó a medence kialakításának kezdeti szakaszáról, a működés közbeni állapotokról, vagy éppen a rekultiváció befejezését követő időszakról.



